దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
షాపింగ్ మాల్ అవనున్న ఫేమస్ ఫిలిం స్టూడియో
హైదరాబాద్ సిటీలోని పాతగుర్తులు చెరిగిపోతున్నాయి. సిటీలోని కొన్ని ప్రాంతాలకి ల్యాండ్ మార్కులుగా...
| Updated:
Oct 14, 2016, 03:59PM IST
హైదరాబాద్ సిటీలోని పాతగుర్తులు చెరిగిపోతున్నాయి. సిటీలోని కొన్ని ప్రాంతాలకి ల్యాండ్ మార్కులుగా వున్న కొన్ని నిర్మాణాలు, వాణిజ్య సముదాయాలు , థియేటర్లు ఇప్పటికే కనుమరుగై వాటి స్థానంలో కొత్త కొత్త షాపింగ్ కాంప్లెక్సులు, థియేటర్లు, హోటళ్లు వచ్చి చేరాయి. అలా తన పాత ఉనికిని కోల్పోయి... కొంగొత్త హంగులు అద్దుకోనున్న వాటిలో ఇకపై శ్రీ సారధి స్టూడియోస్ కూడా చేరిపోనుంది. తెలుగు సినీ, టీవీ పరిశ్రమతో ఎన్నో ఏళ్లుగా అనుబంధాన్ని పెనవేసుకుని వున్న ఫిలిం స్టూడియో ఇది. అమీర్&zwnj;పేటలోని మైత్రివనంకి ఎదురుగా వున్న ఈ సినీ స్టూడియోలో ఇప్పటివరకు లెక్కలేనన్ని చిత్రాలు, టీవీ ప్రోగ్రామ్స్, సీరియళ్లు ఎన్నో షూటింగ్ పూర్తి చేసుకున్నాయి. అయితే, ఇప్పటివరకు కేవలం షూటింగులకే పరిమితమైన శ్రీ సారధి స్టూడియో ప్రాంగణం ఇకపై అపరిమితమైన వినోదానికి వేదిక కానుందని తెలుస్తోంది. ఈ స్టూడియోలోని ఆఫీస్, మరో మూడు ఇండోర్ షూటింగ్ ఫ్లోర్స్ మినహా.. మిగతా బహిరంగ ప్రాంతంలో ఇకపై షూటింగ్స్ కి దూరం కానున్నట్టు సమాచారం.
సినీవర్గాల సమాచారం ప్రకారం.. ఈ బహిరంగ ప్రాంతంలో 97,442 చదరపు మీటర్ల విస్తీర్ణంలో ఓ మల్టీప్లెక్స్, మరో హోటల్&zwnj;తో కూడిన ఓ భారీ షాపింగ్ కాంప్లెక్స్ నిర్మాణం కానున్నట్టు తెలుస్తోంది. ఈ కమెర్షియల్ కాంప్లెక్స్ నిర్మాణానికి అవసరమైన అనుమతుల కోసం శ్రీ సారథి స్టూడియోస్ ప్రైవేటు లిమిటెడ్ చేసుకున్న దరఖాస్తుని పరిశీలించిన తెలంగాణ రాష్ట్ర ప్రభుత్వంలోని సంబంధింత విభాగం వారు అనుమతులు సైతం మంజూరు చేసినట్టు టాక్. స్టూడియో ప్రాంగణంలో నిర్మాణం పనులు మొదలుపెట్టిన అనంతరం అక్కడి బహిరంగ ప్రదేశం షూటింగులకి అందుబాటులో లేకుండాపోనుంది.